Érmeket remél a szakvezetés a korosztályos karate vb-n
 
Szerdától vasárnapig zajlik a kadet, junior és U21-es karate világbajnokság a lengyelországi Bielsko-Bialában. A 114 ország több mint 2000 karatésát felvonultató vb-n Magyarországot 22 versenyző képviseli majd, akiktől érmeket remél az MKSZ szakvezetése.
 
A szokásosnál kisebb létszámú, de ütőképes magyar válogatott utazik majd Bielsko-Bialába: a jó szereplésre leginkább esélyes karatésok kaptak lehetőséget arra, hogy a magyar színeket képviselhessék a világ legrangosabb korosztályos eseményén. A sportolók közül az elmúlt évek korosztályos világ- és Európa-bajnokságain nyert már érmet mindkét Tóth iker, Máté és Zsombor is, akárcsak Dalnoki Szófia és Hefner Zsófia. Rajtuk kívül az ifjúsági világkupa sorozatban – ahol sokszor világbajnoki szintű mezőnyök gyűlnek össze – dobogóra állhatott korábban Benkő Szonja, Bogdán Panna, Kis Mátyás és Szőcs Miksa is.
 
A válogatott a múlt héten a Mátraházi Edzőtáborban készült a megméretésre. Büchler Zsolt szövetségi kapitány beszámolója szerint a tábor nagyon jól sikerült, a hangulat remek volt, szerencsére a sérülések is elkerülték a versenyzőket, és a válogatott sportolók készen állnak a vb-re. 
 
"Mivel 114 országból érkeznek a világbajnokságra a világ minden tájáról, így rengeteg az ismeretlen a mezőnyben, ezért nagyon kiszámíthatatlanok az esélyek. Mindenesetre a mieink közül kiemelném a Tóth testvéreket, akik már többször is bizonyítottak, Hefner Zsófiának pedig már van vb-bronzérme egy korosztállyal lentebbről. De rajtuk kívül is van körülbelül hat sportolónk, akik küzdelemben jó napot kifogva képesek lehetnek az éremszerzésre. Formagyakorlatban pedig, ha minden összeállna, egy egyéni és egy csapat éremmérkőzéssel és egy jó helyezéssel elégedettek lennénk. Optimista ember lévén azt mondom, hogy összességében két-három éremnek nagyon örülnénk" - nyilatkozta a szövetségi kapitány.
 
Korosztályos világbajnokság, Bielsko-Biala, a magyar válogatott:

Formagyakorlat:
Fiúk:
U21: Bérczes Botond
Lányok:
U21: Fodor Amira
Junior: Benkő Szonja
Kadet: Németh Emma
Csapat: Magyarország (Bacsó Kata, Benkő Szonja, Benkő Nóra, Huszty Zsuzsanna)
Küzdelem:
Fiúk:
U21:
67 kg: Tóth Zsombor
75 kg: Tóth Máté
Junior:
55 kg: Szőcs Miksa
61 kg: Péter-Csiki Csanád
76 kg: Czudor Olivér
Kadet:
52 kg: Madarász Szabolcs
57 kg: Kürk Zétény
63 kg: Bagi Ádám
70 kg: Kis Mátyás
Lányok:  
U21:
50 kg: Dalnoki Szófia
68 kg: Bogdán Panna  
+68 kg: Riczu Boglárka
Junior:
48 kg: Hefner Zsófia
66 kg: Ádám Vivien  
Kadet:
47 kg: Péter Panna
 

